CELEX: 32013D0805
Language: fi
Date: 2013-12-17 00:00:00
Title: 2013/805/EU: Neuvoston täytäntöönpanopäätös, annettu 17 päivänä joulukuuta 2013 , luvan antamisesta Puolan tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä

28.12.2013   
            
            
               FI
            
            
               Euroopan unionin virallinen lehti
            
            
               L 353/51
            
         
      NEUVOSTON TÄYTÄNTÖÖNPANOPÄÄTÖS,
   annettu 17 päivänä joulukuuta 2013,
   luvan antamisesta Puolan tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä
   (2013/805/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Puolan tasavalta pyysi komissiossa 18 päivänä kesäkuuta 2013 saapuneeksi kirjatulla kirjeellä lupaa ottaa käyttöön tiettyjä moottorikäyttöisiä maantieajoneuvoja ja niihin liittyviä kustannuksia koskevia direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia erityistoimenpiteitä, jäljempänä ’toimenpiteet’.
            
         
               (2)
            
            
               Komissio toimitti pyydetyt poikkeukset direktiivin 2006/112/EY 395 artiklan 2 kohdan toisen alakohdan mukaisesti muille jäsenvaltioille 10 päivänä lokakuuta 2013 päivätyllä kirjeellä. Se ilmoitti Puolan tasavallalle 14 päivänä lokakuuta 2013 päivätyllä kirjeellä saaneensa kaikki pyynnön arviointia varten tarvitsemansa tiedot.
            
         
               (3)
            
            
               Direktiivin 2006/112/EY 168 artiklassa vahvistetaan verovelvollisen oikeus vähentää arvonlisävero, joka on kannettu verovelvollisen verollisia liiketoimiaan varten vastaanottamien tavaroiden luovutuksista ja palvelujen suorituksista. Kyseisen direktiivin 26 artiklan 1 kohdan a alakohta sisältää vaatimuksen, jonka mukaan arvonlisäveroa on suoritettava, kun liikeomaisuutta otetaan verovelvollisen omaan tai tämän henkilöstön yksityiseen käyttöön tai yleisesti ottaen muita kuin yrityksen varsinaisia tarkoituksia varten.
            
         
               (4)
            
            
               Puolan tasavallan pyytämät toimenpiteet poikkeavat kyseisistä säännöksistä, koska niissä rajoitetaan verovelvollisen oikeutta vähentää arvonlisävero tiettyjen moottorikäyttöisten maantieajoneuvojen oston, vuokraamisen tai leasing-vuokrauksen ja niihin liittyvien kustannusten osalta sekä vapautetaan verovelvollinen velvoitteesta suorittaa arvonlisäveroa rajoituksen soveltamisalaan kuuluvan ajoneuvon muusta kuin yrityskäytöstä.
            
         
               (5)
            
            
               Ajoneuvojen muuta kuin yrityskäyttöä on vaikea määrittää tarkasti, ja silloinkin, kun se on mahdollista, määritysmenetelmää on usein hankala käyttää. Ehdotetuissa toimenpiteissä arvonlisäveroksi, joka voidaan vähentää myös muussa kuin yrityskäytössä oleviin moottoriajoneuvoihin liittyvistä kustannuksista, vahvistettaisiin joitakin poikkeuksia lukuun ottamatta kiinteä prosenttimäärä. Puolan tasavalta katsoo, että käytettävissä olevien tietojen nojalla 50 prosenttia on perusteltu prosenttimäärä. Jos ajoneuvoon on sovellettu tätä rajoitusta, siihen ei kaksinkertaisen verotuksen välttämiseksi pitäisi soveltaa vaatimusta, jonka mukaan ajoneuvon muusta kuin yrityskäytöstä on suoritettava arvonlisäveroa. Näitä toimenpiteitä voitaisiin perustella tarpeella yksinkertaistaa arvonlisäveron kantamista ja estää veropetokset, jotka perustuvat virheelliseen kirjanpitoon ja virheellisiin veroilmoituksiin.
            
         
               (6)
            
            
               Toimenpiteisiin liittyvää vähennysoikeutta koskevaa rajoitusta olisi sovellettava arvonlisäveroon, joka on maksettu tiettyjen moottorikäyttöisten maantieajoneuvojen oston, yhteisöhankinnan, tuonnin, vuokraamisen tai leasing-vuokrauksen yhteydessä ja näihin liittyvistä kustannuksia, mukaan lukien polttoaineen osto.
            
         
               (7)
            
            
               Tietyntyyppiset moottoriajoneuvot olisi jätettävä toimenpiteiden ulkopuolelle, koska niiden muu kuin yrityskäyttö katsotaan niiden luonteen tai sen yritystoiminnan tyypin, jossa niitä käytetään, vuoksi erittäin vähäiseksi. Sen vuoksi toimenpiteitä ei pitäisi soveltaa ajoneuvoihin, joissa on enemmän kuin yhdeksän istumapaikkaa (mukaan lukien kuljettajan istumapaikka) tai joiden suurin sallittu kuormitettu massa on yli 3 500 kilogrammaa. Lisäksi vähennysoikeuden rajoitusta ei ole sovellettava sellaisista kustannuksista kannettuun arvonlisäveroon, jotka liittyvät kokonaan verovelvollisen yritystoimintaan.
            
         
               (8)
            
            
               Koska ehdotettu prosenttimäärä perustuu ajoneuvojen yrityskäyttöä koskeviin alustaviin päätelmiin, poikkeavien toimenpiteiden olisi oltava ajallisesti rajoitettuja, jotta niiden vaikuttavuutta ja prosenttimäärän sopivuutta voidaan arvioida.
            
         
               (9)
            
            
               Jos Puolan tasavalta katsoo, että toimenpiteitä on tarpeen jatkaa vielä vuoden 2016 jälkeen, sen olisi toimitettava komissiolle kyseessä olevien toimenpiteiden soveltamista koskeva kertomus, johon sisältyy sovelletun prosenttimäärän arviointi, sekä toimenpiteiden jatkamista koskeva hakemus viimeistään 1 päivänä huhtikuuta 2016.
            
         
               (10)
            
            
               Komissio antoi 29 päivänä lokakuuta 2004 ehdotuksen neuvoston direktiiviksi, jolla muutetaan neuvoston direktiiviä 77/388/ETY (2) (nykyistä direktiiviä 2006/112/EY) muun muassa yhdenmukaistamalla kululuokat, joihin vähennysoikeutta koskevia poikkeuksia voidaan soveltaa. Kyseisen ehdotuksen mukaan vähennysoikeuden rajoituksia voitaisiin soveltaa moottorikäyttöisiin maantieajoneuvoihin. Tässä päätöksessä säädettyjenpoikkeustoimenpiteiden voimassaolon olisi päätyttävä päivänä, jona muutosdirektiivi tulee voimaan, jos kyseinen ajankohta on aikaisempi kuin tämän päätöksen voimassaolon päättymispäivä.
            
         
               (11)
            
            
               Poikkeuksella on ainoastaan vähäinen vaikutus lopullisessa kulutusvaiheessa kannettavan veron kokonaismäärään, eikä sillä ole kielteistä vaikutusta arvonlisäverosta saataviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Poiketen siitä, mitä direktiivin 2006/112/EY 168 artiklassa säädetään, Puolan tasavallalle annetaan lupa rajoittaa arvonlisäveron vähennysoikeus 50 prosenttiin, kun arvonlisävero kannetaan moottorikäyttöisten maantieajoneuvojen oston, yhteisöhankinnan, tuonnin, vuokraamisen tai leasing-vuokrauksen yhteydessä ja kun arvolisävero kannetaan kyseisiin ajoneuvoihin liittyvistä kustannuksista, jos ajoneuvo ei ole pelkästään yrityskäytössä.
   2.   Edellä 1 kohdassa säädettyä 50 prosentin suuruista rajoitusta ei sovelleta moottoriajoneuvoihin, joiden suurin sallittu kuormitettu massa on yli 3 500 kilogrammaa tai joissa on enemmän kuin yhdeksän istumapaikkaa, mukaan lukien kuljettajan istumapaikka.
   3.   Edellä 1 kohdassa säädettyä rajoitusta ei sovelleta sellaisista kustannuksista kannettuun arvonlisäveroon, jotka liittyvät kokonaan verovelvollisen yritystoimintaan.
   2 artikla
   Poiketen siitä, mitä direktiivin 2006/112/EY 26 artiklan 1 kohdan a alakohdassa säädetään, Puolan tasavallalle annetaan lupa olla rinnastamatta vastikkeellisiin palveluihin sitä, että tämän päätöksen 1 artiklassa tarkoitetun 50 prosentin suuruisen rajoituksen soveltamisalaan kuuluva ajoneuvo on verovelvollisen tai tämän henkilöstön yksityisessä käytössä tai että ajoneuvoa yleisesti ottaen käytetään muita kuin yrityksen varsinaisia tarkoituksia varten.
   3 artikla
   1.   Tämä päätös tulee voimaan päivänä, jona se annetaan tiedoksi.
   Tätä päätöstä sovelletaan 1 päivästä tammikuuta 2014. Sen voimassaolo päättyy 31 päivänä joulukuuta 2016 tai päivänä, jona tulevat voimaan unionin säännöt, joissa määritetään, mistä moottorikäyttöisiin maantieajoneuvoihin liittyvistä kustannuksista arvonlisäveroa ei voida vähentää täysimääräisenä, jos viimeksi mainittu ajankohta on aikaisempi.
   2.   Mahdollinen tässä päätöksessä säädettyjen toimenpiteiden voimassaolon jatkamista koskeva hakemus on toimitettava komissiolle viimeistään 1 päivänä huhtikuuta 2016. Tällaiseen hakemukseen on liitettävä kertomus, joka sisältää arvioinnin prosenttimääräisestä rajoituksesta, jota tämän päätöksen perusteella sovelletaan arvonlisäveron vähennysoikeuteen.
   4 artikla
   Tämä päätös on osoitettu Puolan tasavallalle.
   
      Tehty Brysselissä 17 päivänä joulukuuta 2013.
      
         
            Neuvoston puolesta
         
         
            Puheenjohtaja
         
         L. LINKEVIČIUS
         
      
   
   
      (1)  EUVL L 347, 11.12.2006, s. 1.
   
      (2)  Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta – yhteinen arvonlisäverojärjestelmä: yhdenmukainen määräytymisperuste (EYVL L 145, 13.6.1977, s. 1).